Aktualni sat s 13. sjednice Gradskog vijeća Grada Samobora, održane 11.10.2018. godine

Predsjednik Gradskog vijeća Miran Šoić: - Otvaram sada naš Aktualni sat.

Ima li pitanja u Aktualnom satu?

Maja Gračanin (SDP): - Uputila bih jedno pitanje. Naime, radi se o projektu školske prehrane za naše osnovnoškolce, znamo da je do sada Grad Samobor sufinancirao kroz određeni projekt školsku prehranu. Zanima me da li planiramo nešto slično, odnosno da li ćemo osloboditi naše sugrađane u tom dijelu?

Zamjenica gradonačelnika Sanja Horvat Iveković: - Zahvaljujemo na upućenom pitanju. S obzirom da je počela nova školska godina i na našem području razmatrali smo određene probleme koje su nam iznijeli ravnatelji naših osnovnih škola s područja Grada Samobora. Znamo da imamo pet osnovnih škola i situacija sa sufinanciranjem cijene školskog obroka, koja je danas ipak nekim obiteljima čija djeca pohađaju osnovne škole i dalje problem, s obzirom da smo imali u protekloj školskoj godini sufinanciranje koje smo ostvarili putem Ministarstva demografije, to je, dakle, bio jedan od brojnih EU projekata na koji smo se prijavili i ostvarili praktički 90% iznos za cijenu školskog obroka, a ove godine se, nažalost, nismo mogli javiti na takav isti natječaj obzirom da su nešto izmijenjeni kriteriji. Mi kao Grad nismo se mogli na taj natječaj javiti s obzirom da je promijenjen kriterij indeksa razvijenosti sredine, a znate da smo mi Grad koji je svrstan u visoku kategoriju tog indeksa razvijenosti i onda smo kao takvi bili izuzeti iz tog natječaja te smo morali vidjeti na koji način da se ipak držimo takvog jednog oblika socijalne pomoći koju smo osigurali u protekloj školskoj godini za naše obitelji slabijeg imovinskog statusa. Tako smo, evo, zahvaljujući određenim mjerama i putem Pravilnika o širim javnim potrebama, koje imamo za osnovno školstvo, odlučili i dalje kao Grad nastaviti pomagati obiteljima čija primanja ne prelaze 2.000,00 kn po članu, odnosno mogućnost da njihova djeca imaju besplatan školski obrok. U dogovoru s ravnateljima mi smo taj projekt praktički nastavili sa svojim vlastitim snagama, što bismo rekli, sa svojim proračunskim sredstvima. Tako da mogu potvrditi da će naše obitelji s područja Grada Samobora, čija djeca pohađaju naše osnovne škole u Samoboru, imati na taj način besplatne školske obroke putem tog našeg programa kojeg imamo preko širih potreba u školstvu Grada Samobora.

Luka Tomovski (SDP): - Mene zanima jedna stvar. U petom mjesecu bio sam na jednom projektu vezano za gradski program za mlade, a to je bio projekt, mislim, u organizaciji Udruge Pozitiva u suradnji s Gradom Samoborom, i Erasmus je bio uključen, gdje je bilo mnogo mladih, najviše naših srednjoškolaca, ali i ostalih, koji su tamo prezentirali svoje probleme, što žele za boljitak grada i što njima treba. To je bilo jedno jako kvalitetno iskustvo. Sada me zanima, u kojoj je fazi donošenje tog gradskog programa za mlade? Ujedno bih odmah iskoristio tu priliku da pohvalim tu Udrugu Pozitivu, to je skupina jednih mladih ljudi, tu naših Samoboraca, koji povlače novac iz europskih sredstava, rade razne razmjene i rade na boljitku života naših mladih.

Zamjenica gradonačelnika Sanja Horvat Iveković: - Evo, vezano uz postavljeno pitanje našeg uvaženog vijećnika Luke Tomovskog, koje je zapravo pred nama i koje će biti prezentirano Gradskom vijeću, odnosno bit će uvršteno na dnevni red našeg Gradskog vijeća, dakle donošenje gradskog programa za mlade u Gradu Samoboru, a koje radimo u suradnji s Pozitivom. Možemo očekivati da će do kraja godine biti uvršteno na dnevni red naših sjednica Gradskog vijeća. Tamo smo imali priliku čuti sve što naši mladi žele, sve one probleme za koje oni smatraju da bi se trebali poboljšati, odnosno da bi njihovo rješavanje trebalo doći na dnevni red i odlučivanje u našem gradu. Dosta je tu prijedloga vezano uz sport, kulturu, prijevoz i slično. Isto tako trebamo uputiti zahvalu ravnateljima i ravnateljici srednjih škola što su se uključili i omogućili našim srednjoškolcima da prisustvuju tim radionicama i da odvoje svoje vrijeme, odnosno da ga oduzmu na neki način od nastave i da se priključe i da daju svoj doprinos donošenju tog gradskog programa, jer upravo su oni ti koji nam trebaju reći što ih tišti i na koji način trebamo otkloniti te probleme, da bismo poboljšali njihov položaj, jer, naravno, uvijek trebamo biti svjesni da se uvijek može još više, još bolje, tako da je to neka maksima koja nas upravo u tom dijelu i vodi i zbog toga smo se odlučili i javiti na Erasmus natječaj. Dakle, još jedan od EU projekata koji se provodi preko Upravnog odjela za društvene djelatnosti i na koji smo se javili, a sva sredstva su osigurana putem EU natječaja, a to je bio iznos od 100.000,00 kn. Dakle, sve se plaća iz tih EU sredstava da bi se donio taj program, tako da očekujemo do kraja godine da ćemo imati i pred ovim Gradskim vijećem sav tekst i sadržaj tog gradskog programa, a što bi onda u narednom periodu, naravno, i odrađivali, a sve u svrhu toga da poboljšamo još više položaj mladih u našem gradu.

Luka Tomovski: - Zahvaljujem na odgovoru, zadovoljan sam odgovorom i izuzetno mi je drago što će biti Samobor grad koji će donijeti svoj program za mlade kojeg su stvarno mladi pisali.

Vladimir Skendrović (HDZ): - Imam par tehničkih pitanja, vezana su za upite naših građana. Konkretno, iz MO Hrastina je u više navrata zamoljeno da se raspravi pitanje bivše trase pruge, dolje je dosta, pogotovo u noćnim satima i navečer, jaki promet ljudi koji vjerojatno na onom dijelu izbjegavaju policijsku patrolu kada se vraćaju iz grada. Zamoljeno je ako se može tamo staviti neke rampe, znakove ili nešto slično da se ipak spriječi, a i dječja igrališta su u blizini. Dakle, da im pomognemo u tom dijelu, to je jedno pitanje.

Drugo pitanje je: iz Županijskih ljekarni smo zamoljeni da vam uputimo, ako već nisu oni u pisanom obliku, da li postoji mogućnost da se ljekarni, ovdje na Trgu, ostavi jedno mjesto za dostavu? Oni to obrazlažu potrebom da čak do petnaest - šesnaest puta dnevno imaju radi dostave specifičnih lijekova pa se zna desiti da auti koji tu stanu zakrče, pa dolazi onda do nekakvih verbalnih sukobljavanja. Navodno je čak netko od vijećnika bio upleten u tu zadnju svađu, ne znam točno o kome se radi. Ti, odlično, svaka čast i za pohvalu.

Treća stvar, ne znam da li to mogu reći kao kritiku, g. Rizmanovski u nekoliko upita na pravo na pristup informacijama niste dali odgovore. Imam te e-mail-ove tu od 03.09., ne odgovarate, bila je jedna požurnica. Ne vidim razloga da ne šaljete odgovore građanima na pitanja, ne postoji ništa takvo na što ne bi trebalo dati odgovor. Evo, to bi bile te tri stvari na koje imam pravo.

Zamjenik gradonačelnika Željko Stanec: - Vrlo rado ću odgovoriti na postavljeno pitanje uvaženog vijećnika Vladimira Skendrovića. Prvo pitanje, što se tiče Mjesnog odbora Hrastina i trase prometovanja po, možemo reći nekadašnjoj, pruzi za koju sada već postoji određeni projekti, no koji nisu do dana današnjega realizirani i uopće se teško nadam da će biti ikada realizirani na temelju takvog zamišljenog projekta koji je ishođen. Ta trasa pruge, naravno, bespravno se koristi za prometovanje osobnih ili možda nekih drugih vozila, znaju je ljudi koristiti za obrađivanje svojih poljoprivrednih zemljišta. Grad Samobor nije vlasnik te trase, vlasnik je ZET, i to pitanje možemo također uputiti njima, što se toga tiče, imam neke određene informacije, ali nadležnost Grada Samobora apsolutno nije.

Što se tiče drugog postavljenog pitanja za parkirno mjesto, odnosno za dostavu za ljekarnu koja se nalazi na samom Trgu, nismo još dobili nikakav službeni upit, ali imao sam telefonski poziv i apsolutno nema nikakvih prepreka da Grad Samobor ne osigura jedno parkirno mjesto za korištenje potreba što se tiče ljekarne.

Pravo na pristup informacijama, zakonski rok znate, petnaest dana za odgovor, da tražite informaciju na to trebate dobiti odgovor, nisam točno upućen o kojem se pitanju radi i da niste dobili adekvatan odgovor. Ako je pitanje bilo argumentirano, mislim da ste trebali apsolutno dobiti odgovor.

Vladimir Skendrović: - Nisam ja postavio pitanje nego su mi građani proslijedili da su postavljena pitanja 03.09., konkretno tu od g. Roberta Moguta, i on je dva puta ponavljao zašto mu ne odgovarate, da nije dobio odgovor. Dakle, prenosim ono što su građani tražili, mislim da nema razloga da se ne odgovori.

Predsjednik Gradskog vijeća Miran Šoić: - Ako se slažete, pogledat ćemo, pa ćemo dati odgovor, da provjerimo da li je došlo do propusta ili nije možda stiglo do nas.

Da li se još netko javlja za riječ?

Irena Franceković (MOST): - Imam uobičajena pitanja, teme koje mi stalno postavljamo, jedna se odnosi prijevoz, a druga tema će biti vezano uz Komunalac. Već smo više puta pokušavali pokrenuti gradske strukture da se preispita stanje s koncesionarima, odnosno sa samim ugovorom o koncesiji prijevoznika. Mislim da svi pratite pritužbe građana preko društvenih mreža, preko emisija koje se vrte preko Radija Samobora i svega ostaloga. Gradski i prigradski prijevoz ne funkcionira, ljudi se žale na nedolazak autobusa, na propuštene linije, na to da po prigradskim naseljima voze ogromni autobusi, a unutra po jedan putnik, danas smo bili svjedoci toga na Trgu dok smo čekali početak rada Gradskog vijeća. Znači moje pitanje je kada će Grad konačno preispitati koncesionara i ugovor o koncesiji i možda postaviti neke čvršće uvjete i mogućnost utjecaja na kvalitetu prijevoza, a pogotovo i na njegovu cijenu?

Druga stvar, htjela bih se osvrnuti na Komunalac i Odvodnju. Znači, prije par sjednica smo imali izvješća o godišnjem radu ta dva društva, koja trenutno još uvijek imaju istog direktora. Ustanovili smo da su obadva društva u 2017. godini poslovala s iznimnim gubicima, mislim da je Komunalac imao gubitak od dva milijuna i četiristo tisuća kuna, a Odvodnja milijun i osamsto tisuća kuna. Molila bih da Grad uputi prema Komunalcu i Odvodnji da nam prikažu kakvo je sada stanje s 30.06. o.g., da otprilike znamo kako će završiti sljedeća poslovna godina, s obzirom da Grad svake godine povećava temeljni kapital Komunalca s tri milijuna i nešto kuna, a on svake godine posluje s minusom. Bilo bi dobro da se pripremimo za kraj godine, da znamo kako će poslovna godina završiti.

Vezano uz Komunalac, s obzirom da Komunalac upravlja Sajmištem, a s obzirom da neki prate našu stranicu, vidjeli ste da su se građani žalili na ogromnu količinu smeća koja ostaje, ne na površini samog Sajmišta, to Komunalac počisti, već na okolnim dvorištima. Jer, nikada ne možete predvidjeti kada će puhnuti i kada će se ta količina smeća prebaciti na okolna dvorišta. Da li postoji mogućnost da ti ljudi koji dođu izlagati na to Sajmište dobiju nekakve vreće, nekakve upute, nekakav kodeks ponašanja, i da iza sebe svoje prodajno mjesto ostave čisto, na način da sve smeće skupe u vrećice i da su oni odgovorni za smeće koje nastaje i da ih se na neki način financijski kazni, ako dođe opet do zagađenja okolnih dvorišta?

Zamjenik gradonačelnika Željko Stanec: - Ovo mi je posebno drago što se brinete i radi prijevoza u Gradu Samoboru i radi rada trgovačkog društva Komunalac. Dat ću vam odgovor na prvo postavljeno pitanje, a to je prijevoz na području Grada Samobora. Mi, naravno, kao potpisnik koncesije imamo s jedne strane obaveze i izvršioca koncesije s druge strane, a to je trgovačko društvo Samoborček i Autoturist koji imaju svoje obaveze. Neki ugovori, nažalost, su definirani, a to i vi isto s prijašnjeg posla kojeg ste obavljali, isto kada ste potpisivali ugovore s nekim, onda znate da se ugovori trebaju i poštivati. Od strane izvršitelja koncesije trgovačkog društva Autoturist i Samoborček ima određenih problema, bili su na sastanku upravo prošlu srijedu, osobno sam ih zvao, na ove pritužbe što ste i sami rekli građana, a većinom se radi o linijama Samobor - Zagreb, jer je došlo do kašnjenja tih linija, odnosno do čak nekih izostanaka određenog voznog reda. Znači neki se vozni red nije niti poštovao, zbog toga sam ih osobno pozvao u Grad Samobor da mi obrazlože razlog zbog čega to dolazi, pa je bio možda čak jedan opravdani razlog, rađena je rekonstrukcija stare Betonske ceste u Svetoj Nedelji. Jedna, osobna moja, sugestija je bila prema koncesionaru da ako imaju takvih problema na određenim linijama bilo bi pohvalno da prvo obavijeste Grad Samobor, a Grad Samobor će preko medija intervenirati da ljudi znaju da može doći na određenim linijama do kašnjenja i onda bi na neki način amortizirali tu posljedicu. Od strane prijevoznika obećano je da sve linije prema Zagrebu da će prometovati utvrđenim voznim redom koji je i sastavni dio potpisane koncesije. No, također u četvrtak, odmah sljedećih dan, ponovno imam informaciju da dva polaska, a govorim o polascima za Ljubljanicu i jedan polazak za Autobusni kolodvor, ponovno nisu te dvije linije prometovale utvrđenim voznim redom. Zvao sam ponovno koncesionara, bio sam onda u Šibeniku na Danu regionalnog razvoja, i zaduženi ljudi u Samoborčeku i Autoturistu nisu mi odgovorili. Nemojte niti u kojem slučaju misliti, evo to sada govorim pred svim vijećnicima Grada Samobora, da Grad Samobor ne poduzima, odnosno da neće poduzeti konkretne mjere kako bi s 01.01.2019. godine imali stvarno bolji prijevoz na području Grada Samobora, naravno, nastavno i na liniju što se tiče prema Gradu Zagrebu. Neke ideje koje će Grad Samobor poduzeti, dok nisu dogovorene, neću izlaziti sada u javnost. Naloženo je njima da od 01.11. do 15.11., znači radi se o dva tjedna, učine brojanje putnika na svim linijama na području Grada Samobora, kako bi mogli neki novi vozni red prilagoditi potrebama, a govorim o potrebama koje bi trebale stupili na snagu s 01.01.2019. godine. To je što se tiče konkretno prijevoza na području Grada Samobora.

Što se tiče trgovačkog društva Komunalac, s 30.06., što ste čuli na Gradskom vijeću, ono izvješće za 2018. godinu financijski je to sve anulirano, Komunalac je u plusu dvjesto tisuća kuna, a Odvodnja četiristo tisuća kuna. Zbog čega je financijsko izvješće za 2018. godinu bilo takvo? Trgovačko društvo Komunalac je išlo u nabavku spremnika i ta dva milijuna i osamsto tisuća kuna ušlo je u troškove trgovačkog društva Komunalac i to je rezultiralo izvješćem i tim manjkom od milijun i devetsto tisuća kuna. Ne morate biti u nikakvoj brizi što će se dogoditi s trgovačkim društvom Komunalac u 2018. godini, odnosno s izvješćem koje će biti također negdje polovicom šestog mjeseca obrazloženo vama vijećnicima u 2019. godini.

Što se tiče korištenja prostora, odnosno zakupci koji koriste prostor na Sajmištu, ovaj prijedlog koji ste rekli da bi trebalo zadužiti s nekim vrećama kako ne bi nakon obavljenog posla te neke vrećice i ne znam što već ljudi prodaju na otvorenom dijelu Sajmišta, kako se ne bi onečistio na neki način okoliš, mogu vam reći da djelatnici trgovačkog društva Komunalac u roku dva sata sve ono smeće koje je nastalo na Sajmištu uredno počiste.

Vijećnica Irena Franceković priča bez uključenog mikrofona pa se to ne unosi u zapisnik.

Zamjenik gradonačelnika Željko Stanec: - Dobro, to je vaš prijedlog, hvala na ovako korisnom prijedlogu. Mi sve korisne prijedloge koji su upućeni od strane gradskih vijećnika budemo razmotrili, a ako budu korisni i upotrijebit ćemo ih.

Davor Daničić (SDP): - Postavio bih jedno pitanje u svezi Dalmatinske ulice u Gradskoj četvrti Južno naselje, to je na upit više građana, pisana je predstavka i upućena prema Gradu, Da li se po tome može što napraviti? Molio bih odgovor u vezi toga.

Zamjenik gradonačelnika Željko Stanec: - Znam da ste predali u Grad Samobor jednu inicijativu građana, odnosno naših sugrađana s nekim primjedbama, odnosno nezadovoljstvo na izvršene radove, odnosno na rekonstrukciju Dalmatinske ulice. Ne radi se to o nekim velikim radovima koji iziskuju velika financijska sredstva, jednostavno treba još napraviti jedan dio te odvodnje, poboljšati tu odvodnju s ceste, jer se s ulaska iz Perkovčeve u Dalmatinsku stvara u nekih desetak metara neke lokve. To će vrlo brzo biti riješeno, apsolutno prihvaćamo bilo kakve primjedbe i od strane Grada Samobora, odnosno Upravnog odjela za komunalne djelatnosti to će biti napravljeno.

Franjo Štefanić (SDP): - Imao bih jedno kratko pitanje. Interesira me da li se zna što je s izgradnjom vodovoda u Noršić Selu i tim okolnim selima? Ako ne znaju gospoda pročelnici, možda nam kolega Skok može nešto o tome reći.

Zamjenik gradonačelnika Željko Stanec: - Evo, ja mogu reći neke informacije koje imam, ali imam vrlo malo informacija, stvarno imam vrlo malo informacija. Trebao bi se održati jedan sastanak u petak pa bih stvarno zamolio vijećnika Skoka da izvijesti, jer mora imati više informacija od mene. Samo znam da je zakazan sastanak, a teme sastanka stvarno ne znam, možda bude vijećnik Skok isto na tom sastanku, sutra u 9:00 sati, pa da obavijesti gradske vijećnike što će se točno događati.

Damir Skok (BM 365): - Zahvaljujem što me uključujete u ovo pitanje, jer na kraju krajeva i sama inicijativa na potrebu gore građana je izašla iz plemenitih namjera i tako će se nastaviti. Kao što sam rekao i na prošloj sjednici, sam projekt, ali i jedna druga problematika oko njega, o kojoj vjerujem da ćemo nakon sutrašnjeg sastanka moći izvijestiti javnost. Znači puno veća od onog inicijalnog puta, ono što je znam zamjeniče Stanec o sastanku sutra, da je u principu snimanje stvarnog stanja i izrada projektne dokumentacije to napravljeno i da je generalno to operativni sastanak da bi se dogovorilo oko primjene i stavljanja u funkciju projekta i onih potreba koje trebaju u Vodovodu, Odvodnji i Grad Samobor zajednički dogovoriti. Mislim da bi bilo dobro da pričekamo sutrašnji sastanak kako bismo mogli vidjeti o čemu se točno radi.

Gradonačelnik Krešo Beljak: - Iskoristio bih priliku zahvaliti vijećniku Skoku na njegovom osobnom angažmanu oko ovog pitanja kojeg je vijećnik Štefanić postavio. Mi, naime, u Gradu jako dobro nam je poznato da gradskim vodovodom upravlja Grad Zagreb, odnosno Zagrebački holding. Da su tu bili brojni neriješeni problemi od autobusnog kolodvora, od ZET-ovih garaža, od trase pruge, koja je isto tu spominjana i gdje smo imali problema, od granice u Rakovom Potoku. Dakle, tamo postoji desetak kuća gdje se mi sporimo s Gradom Zagrebom, a to je jedna administrativna stvar koju, evo, već jedno sedam ili osam godina Grad Zagreb ne želi riješiti. Odvoz smeća, mogu vam isto tako pričati kakvi su tu bili problemi, od zatvaranja Trebeža, od besplatne cijene odvoženja smeća u Grad Zagreb na Jakuševac, pa povlaštene cijene, pa normalne cijene, pa onda odbijanja uopće. Naše samoborsko odlagalište moralo je biti zatvoreno radi toga jer je nešto niže vodocrpilište kojim se crpi voda za zapadni dio Grada Zagreba, a mi smeće moramo voziti danas u Slavoniju. Tako da nam je Grad Zagreb prije dvije godine zabranio, ne da nam više naplaćuje, nego nam je zabranio u potpunosti pa moramo voziti dvjesto kilometara smeće daleko.

Pozdravljam u svakom slučaju aranžman vijećnika Skoka, što se tiče toga i nadam se samo da je to prva stvar koju će gradonačelnik Bandić riješiti na području Samobora, jer ima, evo, kao što sam rekao, još puno, puno neriješenih stvari koje Grad Zagreb ne koštaju ništa, apsolutno ništa, samo je stvar dobre volje. Uvjeren sam da ćemo to riješiti i ja ću prvi zahvaliti vijećniku Skoku na angažmanu u ime svih građana Noršić Sela, koji mene opsjedaju deset godina, ja ne mogu riješiti. Evo, sada će im gradonačelnik Bandić riješiti, svaka mu čast na tome. To isto nisu politički razlozi gore, jer gore nema glasova, nego su to oni pravi razlozi koji bi trebali biti. Ista stvar se odnosi na granicu u Rakovom Potoku. Cijela lijeva strana, kada se ide prema Jastrebarskom, stare Karlovačke jednostavno se na neki način našla u Gradu Zagrebu i ti ljudi nemaju danas pravo na osobnu. Ne mogu dobiti osobnu kartu, jer se ne mogu prijaviti u Zagrebu, a i u Samoboru ih ne žele prijaviti. Dakle, to rješavamo, peticije, sastanci, osobno sam bio barem deset puta kod gradonačelnika Grada Zagreba Bandića, da samo to riješe, to je administrativni problem. Obećano mi je deset puta da će riješiti i deset puta nije riješio ništa. Tako da sam sada siguran nakon ovog angažmana, nakon projekta koji se radi od Kostanjevca prema Noršić Selu, ovo je mačji kašalj za njega, to će riješiti bez ikakvih problema.

ZET-ove garaže, da vas podsjetim samo, mi tu moramo plaćati najamninu, to su naši prostori samoborski, to nema nikakve veze sa Zagrebom, niti je ikad imalo. Nekad je postojalo poduzeće, evo, vijećnik Skendrović se sigurno sjeća, Samobortrans koje je pripojeno ZET-u, ali nije pripojeno poduzeće, nego sve nekretnine. Dakle, to je Samobortransovo, a ne zagrebačko, a mi danas moramo Gradu Zagrebu plaćati najamninu za te prostore. Pruga koja je građena 1903. godine, ta trasa je isto tako tom prugom, jer je Samoborček bio unutar Samobortransa, itd., itd., spala katastarski pod Grad Zagreb. Na toj trasi je poslije Grad Zagreb izmijenio prostorno plansku dokumentaciju, napravljena su cijela naselja (Malešnica, Špansko, Stenjevec) i tamo nema više trase koja je nekad bila, a koja je naša. Dakle, koja je naša, jednostavno su se upisali i to je to.

Od svega srca zahvaljujem i drago mi je da vijećnik Skok, moj prijatelj, kolega, znamo se četrdeset godina, četrdeset godina se poznamo, da je on tu i da će njegov angažman potaknuti našeg dragog prijatelja, susjeda, gradonačelnika Grada Zagreba da ove sitnice, to su za njega doista sitnice, ali za nas jako puno, da riješi što prije.

Hvala vijećniku Skoku u moje osobno ime i u ime svih stanovnika Grada Samobora.

Damir Skok: - Hvala lijepo dragi gradonačelniče, dragi prijatelju, ali drago mi je i siguran sam da ovo nije bilo ironije u tvojem tonu. Naime, i ovaj projekt o kojem govorimo za Noršić Selo ili bilo što, ne mogu govoriti niti za odvoz smeća, niti ništa, jer sam vijećnik samo nešto manje od godinu i pol dana. Naravno, kada bilo što napravite čovjek može reći da je to zbog skupljanja političkih poena. Ja vam iskreno govorim da ako time što sam bliski suradnik gradskih pročelnika, jer radim u ustanovi Grada Zagreba, mogu pomoći pri rješavanju nekih problema, da ću to raditi uvijek. Nisam vam htio nikakve stvari govoriti, jer bih htio doći s rezultatima, kad govorim o ZET-ovim garažama i kad govorimo o razgraničenju u Rakov Potoku, ali s kolegicom Šolčić iz Mjesnog odbora sam u kontaktu i vjerujem da ćemo uskoro imati nekih pomaka u tom dijelu. Iskreno govorim da to nije skupljanje političkih poena, napravio bih to bilo kada ili bilo gdje, bilo koga gdje poznam u bilo kojem ministarstvu, siguran sam isto kao i svi u ovom Gradskom vijeću.

Što se tiče samog vodovoda, mislim da na kraju dana i zbog kompleksnosti projekta i svega to neće biti do kraja ove godine, naravno, jer je i obim vrijednosti puno veći, ali da će u idućoj godini naši sugrađani gore imati kvalitetan vodovod. Mislim da svi isključivo, kao i po drugim pitanjima po kojima surađujemo i želim surađivati, trebamo staviti glave skupa i tako raditi. Tako da hvala vam lijepa na riječima, a ja ću nastaviti tako.

Predsjednik Gradskog vijeća Miran Šoić: - Ima li još pitanja? Ako nema, zahvaljujem vijećniku Skoku i svima na dosadašnjim raspravama koje su doprinijele da nešto bolje odluke donosimo.

**Predsjednik Gradskog vijeća Grada Samobora konstatira da su stigle dvije vijećnice i vijećnik, Šolčić, Kapor i Bošković, te su sada nazočna 23 vijećnika.**

**Predsjednik Gradskog vijeća Grada Samobora zaključuje Aktualni sat te se prelazi na rad po usvojenom Dnevnom redu.**